Diari Oficial de la Generalitat Valenciana


Sumari del DOGV 2496, del 27-04-1995 (1995/834509)

ORDRE de 20 de març de 1995, de la Conselleria de Treball i Afers Socials, per la qual es convoquen ajudes per a la realització de determinades accions de formació professional ocupacional i contínua durant l'exercici de 1995.
----------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/03/20/(2)/dof/vci/html**

### Dades del document

Número de DOGV
:   2496

Data del DOGV
:   27-04-1995

Secció del DOGV
:   DISPOSICIONS GENERALS

Número del document
:   1995/834509


Data del document
:   20-03-1995

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

Anàlisi jurídica

ORDRE de 20 de març de 1995, de la Conselleria de Treball i Afers Socials, per la qual es convoquen ajudes per a la realització de determinades accions de formació professional ocupacional i contínua durant l'exercici de 1995.   
El Decret 12/1992, de 16 de gener, del Govern Valencià, a través del qual es determinen les diferents actuacions en matèria de foment d'ocupació, impulsa i desplega la formació professional ocupacional i contínua com a política prioritària que adeqüe les capacitats tècnico-professionals de la població activa cap aquelles necessitats reals que demande el teixit econòmic de la nostra comunitat.  
Amb aquesta finalitat, l'Ordre de 29 de desembre de 1994, de la Conselleria de Treball i Afers Socials (DOGV de 31.12.94), determina els programes i regula el procediment per atorgar ajudes a aquelles entitats que, després de detectar-les, proposen la realització d'actuacions formatives que tinguen com a objectiu final la inserció laboral dels treballadors aturats o la millora i estabilitat en el treball de la població ocupada del nostre territori.  
Aquesta norma desplega la disposició addicional tercera de l'esmentada ordre i complementa les actuacions d'aquella, sol·licitant de les entitats la seua col·laboració a través de l'aportació d'aquells recursos humans i materials que es requereixen per a desplegar accions concretes, que són resultat de les necessitats formatives detectades en l'activitat laboral de les comarques com a resposta a les prospeccions realitzades a través de la xarxa de centres de la Direcció General de Formació i Inserció Professional.  
Per això, conformement a l'article 7 del Decret 12/1992, de 16 de gener, i fent ús de les facultats que em confereix la Llei 5/1983, de 30 de desembre, del Govern Valencià i el Decret 40/1994, de 21 de febrer, pel qual s'aprova el Reglament Orgànic i Funcional de la Conselleria de Treball i Afers Socials, tot havent pres en consideració el Pla Valencià de la Formació Professional,  
ORDENE:  
Article primer  
Es convoca les empreses, organitzacions empresarials i sindicals i entitats públiques i privades a presentar les escaients sol·licituds de subvenció per realitzar qualsevol de les accions de formació i inserció professional que figuren descrites en els annexos I i II d'aquesta convocatòria, que es desenvoluparan en aquest exercici.  
Article segon  
Les entitats sol·licitants hauran d'aportar exclusivament aquells recursos humans i materials que es requereixen per al desenvolupament de cada acció formativa. La Conselleria de Treball i Afers Socials concedirà per a cada acció la quantia màxima que determinarà el corresponent annex.  
Per a obtenir una major informació del contingut mínim que cal desplegar en cada acció, les entitats sol·licitants podran accedir a les memòries explicatives que es trobaran en les distintes unitats de referència que s'indiquen en els annexos a aquesta ordre.  
Article tercer  
Les sol·licituds d'ajuda i la resta de documentació annexa es presentarà, en el termini màxim de 20 dies hàbils, comptadors des de l'endemà a la publicació d'aquesta ordre als registres de les corresponents direccions territorials d'Alacant (carrer del Pintor Llorenç Casanova, 6), Castelló de la Plana (plaça de Maria Agustina, 1) i València (avinguda del Baró de Càrcer, 36), o a qualsevol dels registres a què es refereix l'article 38 de la Llei 30/1992.  
Article quart  
La Conselleria de Treball i Afers Socials concedirà les subvencions, a través d'una resolució, a aquelles entitats que major nivell hauran assolit en la valoració de les sol·licituds.  
- La valoració de les sol·licituds presentades a les accions formatives de l'annex I es realitzarà atenent els recursos tècnico-pedagògics aportats per l'entitat per desplegar l'acció formativa. En concret:  
a) La qualitat tècnica del programa de l'acció formativa i el seu grau d'adequació amb la capacitació professional que es pretén per a l'alumnat.  
b) Els recursos humans assignats al desplegament del programa. S'hi valorarà preferentment la major experiència professional demostrada pels docents en relació amb la matèria objecte de l'acció formativa.  
c) Idoneïtat de la infraestructura quant a instal·lacions, aules i tallers per desplegar l'acció formativa proposada.  
d) Quantitat i qualitat dels equips didàctics utilitzats i la seua idoneïtat amb el programa i el nombre d'alumnes proposats.  
e) Quantitat i qualitat del material de consum utilitzat per l'alumnat en l'acció formativa.  
- La valoració de les sol·licituds presentades a les accions d'inserció professional d'alumnes de l'annex II es realitzarà atenent els següents criteris:  
a) El grau d'adaptació del pla d'inserció presentat per l'entitat als objectius sol·licitats per la Direcció General de Formació i Inserció Professional.  
b) Nivell de qualitat del procés metodològic i dels recursos humans i materials que l'entitat sol·licitant aporta per al desplegament del pla d'inserció.  
Article cinqué  
El director general de Formació i Inserció Professional resoldrà les ajudes sol·licitades per a les accions d'inserció professional d'alumnes de l'annex II.  
L'òrgan competent per resoldre les sol·licituds presentades a les accions formatives de l'annex I serà el director territorial de Treball i Afers Socials de la província en què s'haurà de desplegar l'acció.  
Com a pas previ a la resolució de les accions formatives dirigides a col·lectius de dones amb dificultats específiques d'integració laboral que figuren en l'annex I, es crearà una comissió de valoració formada pels següents membres.  
- Quatre tècnics, entre els quals figurarà el secretari, nomenats pel director general de Formació i Inserció Professional, de la Conselleria de Treball i Afers Socials.  
- Dos tècnics de l'Institut Valencià de la Dona, entre els quals figurarà el president de la comissió, nomenats per la Directora General de l'institut Valencià de la Dona, de la Conselleria de Cultura.  
Les sessions que faça la comissió d'avaluació se sotmetran al règim previst per als òrgans col·legiats per la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.92).  
La comissió d'avaluació seleccionarà aquelles accions que considere que generen majors espectatives en l'accés o manteniment del treball per al col·lectiu participant, valorant-se aquestes conformement amb els criteris tècnico-pedagògics enumerats en l'anterior article.  
La comissió d'avaluació elaborarà una acta amb les puntuacions obtingudes per les entitats sol·licitants i emetrà una proposta de resolució als directors territorials de Treball i Afers Socials corresponents.  
Article sisé  
a) Les alumnes aturades que finalitzen les accions formatives programades per al col·lectiu de dones amb dificultats específiques d'integració laboral de l'annex I podran sol·licitar una ajuda econòmica en concepte d'assistència.  
El director territorial de la Conselleria de Treball i Afers Socials resoldrà atenent els següents criteris:  
- La disponibilitat pressupostària.  
- Els dies reals d'assistència als cursos de formació.  
b) Les ajudes per a l'alumnat assistent a la resta de les accions formatives de l'annex I es regularà a través del que determina l'article 13 de l'Ordre de 29 de desembre, de la Conselleria de Treball i Afers Socials (DOGV de 31.12.94).  
Article seté  
Les subvencions establertes en aquesta disposició seran a càrrec del programa 322.20, de formació professional ocupacional, a través de la línia de subvenció 401, per un import màxim de 425.784.587 pessetes i a través de la línia de subvenció 403, per un import màxim de 55.741.161 pessetes.  
Article vuité  
L'Ordre de 20 de desembre de 1994, de la Conselleria de Treball i Afers Socials (DOGV de 31.12.94), per la qual es determinen els programes de formació professional ocupacional i contínua i es regula el procediment general per a l'atorgament d'ajudes durant l'exercici de 1995, serà d'aplicació per a tots els aspectes no regulats específicament en aquesta norma.  
València, 20 de març de 1995  
El conseller de Treball I Afers Socials,  
FRANCISCO JAVIER SANAHUJA SANCHIS


Còpia Permalink ELI